|  |  |
| --- | --- |
|  |  |
| Sagsnotat | 8. juli 2015 |
| Vedr.: | **Til bedømmerne ved skriftlige opgavebesvarelser** |  |
|  |  |  |

Skriftlige opgaver, der ikke opfylder fastsatte **formkrav**, skal behandles efter følgende retningslinjer, som følger af eksamensbekendtgørelsen og er vedtaget på Det Samfundsvidenskabelige Fakultet:

1. Overskridelse af krav til opgavens omfang

I skal foretage en vurdering af, om besvarelsen skal afvises eller bedømmes. Udgangspunktet er, at for lange og for korte besvarelser *skal* afvises, men overskridelser af bagatelagtig eller undskyldelig karakter skal ikke afvises (proportionalitetsprincip).

Hvis I vurderer, at besvarelsen ikke afvises, da overskridelsen af omfang er bagatelagtig, skal besvarelsen bedømmes i sin helhed. Det må altså i den situation ikke trække ned i bedømmelsen, at besvarelsen er for lang eller for kort.

2. Resumé

Hvis en opgave skal indeholde et resumé, og dette mangler, må opgaven ikke afvises.

I stedet skal det manglende resumé indgå som en mangel ved bedømmelsen og dermed trække ned.

3. Individualisering

Hvis bedømmerne vurderer, at den enkelte studerendes bidrag ikke kan konstateres i et omfang, der gør det muligt at foretage en individuel bedømmelse, skal besvarelsen afvises.

4. Sprog

Opgaver, der indleveres på et andet sprog end tilladt, skal afvises.

Det bemærkes, at selvom en opgave, der feks. skal besvares på engelsk, er afleveret på et meget ringe engelsk niveau, skal opgaven ikke afvises, men bedømmes, da det afgørende er, at der er afleveret på det påkrævede sprog. Men det kan naturligvis trække ned i bedømmelsen, at sproget er ringe.

HUSK: Når I afviser en opgave, skal I orientere den lokale eksamensadministration, som registrerer den studerende for et brugt prøveforsøg, og orienterer den studerende herom.